Amerikankarvatonterrieri

**Amerikankarvatonterrieri** () on yhdysvaltalainen koirarotu. Sillä ei ole FCI:n tunnustusta, mutta Suomen Kennelliitto on hyväksynyt sen roduksi vuonna 2016.

Rotu ylsi vuonna 2025 juuri sadan suosituimman koirarodun joukkoon Suomessa. Vuosina 2020–2025 Suomessa syntyi joka vuosi noin sata amerikankarvatonterrieriä.

## Ulkonäkö
Kaikki värit ja väriyhdistelmät albiinoa ja merleä lukuun ottamatta sallitaan. Ihanteellinen säkäkorkeus vaihtelee 30,5–40,5 cm välillä. 

### Karvallinen muunnos
Amerikankarvatonterrierejä esiintyy myös karvallisena muunnoksena. Sen karvapeite on lyhyt, sileä, tiheä ja kiiltävä; "epätäydellinen karvapeite" luetaan vakavaksi virheeksi.


Tiedosto:American Hairless Terrier in Finland.jpg|Karvaton, valko-soopeli
Tiedosto:Aht-blue&tan.jpg|Karvaton, blue&tan
Tiedosto:Aht-tri.jpg|Karvaton, tricolor
Tiedosto:Aht-coated-b&t1.jpg|Karvallinen, black&tan


## Luonne ja käyttäytyminen
Amerikankarvatonterrieri on energinen ja valpas koira, jonka älykkyys ja uteliaisuus tekevät siitä helpon koulutettavan. Se on poikkeuksellisen ystävällinen kumppani, joka tulee hyvin toimeen lasten, toisten koirien ja jopa kissojen kanssa. Pennun riittävää sosiaalistamista ja nuoren aikuisen kouluttamisen tärkeyttä ei kuitenkaan tule koskaan riittävästi korostettua. Rotu nauttii ihmisen seurasta ja osallistuu mielellään ihmiskumppaninsa kaikkiin toimiin. 

## Alkuperä
Vuonna 1972 amerikanrottaterrieri-pentueeseen syntyi karvaton pentu, joka nimettiin Josephineksi. Se oli käytännössä ensimmäinen tämän uuden, karvattoman seurakoirarodun edustaja. Sen omistajat Edwin ja Willie Scott Louisianan Troutista astuttivat sen ja pitivät pentueesta itsellään karvattoman narttupennun, Gypsyn. Kahdeksan vuotta myöhemmin, periytettyään välillä useita täysin karvallisia pentueita, Josephine synnytti jälleen karvattoman narttupennun, Jemiman, sekä karvattoman urospennun, Snoopyn. Vuonna 1983 Snoopy astui kaikki sisaruksensa – joten lähtöpopulaatio oli sangen sisäsiittoinen.

Scottit perustivat Trout Creek -kennelin jalostaakseen karvatonta rotua eteenpäin. He pitivät koiristaan tarkkaa kirjaa ja perustivat myös *American Hairless Terrier Association*:n. 

Amerikankarvatonterrierin esi-isät rottaterrierit (nykyinen amerikanrottaterrieri) on jalostettu metsästystä ja pikkujyrsijöiden torjuntaa ajatellen, mutta amerikankarvatonterrierin karvattomuus tekee siitä melko sopimattoman metsästystarkoitukseen. Kuitenkin sillä on edelleen melko vahva metsästysvietti. Saalistusviettiä voi käyttää hyväksi harrastuksissa, muun muassa agilityssä ja viehejuoksussa.
### Risteytys
AHT:n ja amerikanrottaterrierin risteyttäminen on sallittua, mikä on erittäin tärkeää geenipohjan monimuotoisuuden säilyttämiseksi. Karvalliset AHT:t ovat kannalle erittäin arvokkaita. AHT:n karvattomuus periytyy resessiivisesti eli kummankin vanhemmista on kannettava karvattomuusgeeniä, ja sellaisen alleelin on ohjauduttava pennulle, jotta se syntyy karvattomana. Kahden karvattoman vanhemman jälkeläiset ovat aina karvattomia.

## Hoito
Karvattomana rotuna erityisesti vaaleat amerikankarvatonterrierit vaativat kesällä suojaa auringolta – eli aurinkosuojavoidetta tai ehkä vielä suositeltavammin T-paita suojaamaan palamiselta aurinkoisilla kesäkeleillä. Talvella amerikankarvatonterrieri puetaan lenkille lämpöiseen haalariin ja tossuihin. Myös esimerkiksi häntä on suojattava pakkaselta. Paleltumat voivat aiheuttaa koiralle pysyviä vaurioita ja kipuja.

## Allergia ja karvatonterrieri

Allergiavapaata koirarotua ei ole olemassa. Myöskään karvaton koira ei ole allergiavapaa. Karvattomuudesta saattaa olla etua, kun koira-allerginen on hankkimassa koiraa. Karvattoman koiran ihoa on helpompi hoitaa eli pestä ja tarvittaessa rasvata, jolloin koiran iho pysyy paremmin hilseettömänä. Karvattomalta koiralta ei lähde karvaa, joka levittäisi hilsettä ympäristöön.

## Terveys
Rodun keskimääräinen elinikä on noin 10 vuotta, kun tarkastellaan vuosina 2020–2025 kuolleita rodun edustajia. Tyypillisimmät kuolinsyyt ovat vanhuus ja syöpäsairaudet. Amerikankarvatonterrierin tyypillisimmät terveysongelmat ovat parodontiitti, patellaluksaatio, muutamat silmäsairaudet, atopia ja allergiat.

Johtuen amerikankarvatonterrierin pienestä koosta on rodulla alttius parodontiittiin eli hampaiden kiinnityskudoksen tulehdukselliseen sairauteen. Sairautta voi jonkun verran ennaltaehkäistä hampaiden harjaamisella.

Eriasteista patellaluksaatiota esiintyy noin 12 %:lla rodun edustajista, kun tarkastellaan vuosina 2015–2025 tutkittuja amerikankarvatonterrierejä. Patellaluksaatio saattaa vaatia leikkaushoitoa. Erilaisista silmäsairauksista rodulla esiintyy lasiaisen rappeumaa ja PRA:ta. Amerikankarvatonterrierin PEVISA-ohjelmassa on pakollinen polvilausunto ja silmälausunto.

Rodulla esiintyy jonkun verran atopiaa ja ruoka-aineyliherkkyyttä. Molemmissa elimistön puolustusmekanismi reagoi normaalista poikkeavalla tavalla tavallisiin, useimmiten vaarattomiin asioihin eli allergeeneihin. Atopia ja ruoka-aineyliherkkyys ovat elinikäisiä vaivoja, jotka ovat usein kontrolloitavissa, mutta eivät parannettavissa. Oireina ovat usein ihon kutina ja punoitus ja usein koira nuolee tai raapii kutisevia alueita. Korvatulehdukset ovat yleisiä atopiasta kärsivillä koirilla sekä myös tassujen ihotulehduksia voi esiintyä. Karvattomuus altistaa mm. palamiselle auringossa. Karvaton iho voi reagoida herkästi ulkoisiin ärsykkeisiin aiheuttaen kutinaa tai ihottumaa.

Amerikankarvatonterrierit ovat keskimääräistä rotukoiraa vähemmänsisäsiittoisia. Geenitutkimuksessa vähiten sisäsiittoinen koirarotu oli sekarotuinen ja sen jälkeläisen sisäsiittoisuusluku oli 0,037. Serkusten jälkeläisen sisäsiittoisuusluku on 0,0625 ja täyssisarusten jälkeläisellä luku on 0,25, mikä on melkein sama kuin keskimääräisellä rotukoiralla. Amerikankarvatonterrierin jälkeläisen luku on vain 0,13. Yleisellä tasolla sisäsiittoisuus lisää sairastavuutta ja heikentää rodun elinvoimaa.

## Katso myös
* Amerikanrottaterrieri
* Perunkarvatonkoira
* Kiinanharjakoira

## Lähteet
* Suomen Amerikankarvatonterrierit ry
* KoiraNet-jalostustietojärjestelmä

### Viitteet

## Aiheesta muualla

*American Hairless Terrier Association  
*United Kennel Club